**Mokslo metų pabaigos šventė Pagėgių meno ir sporto mokykloje**

 2017 m. birželio 2 dieną Pagėgių savivaldybės Kultūros centre vyko Pagėgių savivaldybės meno ir sporto mokyklos 2016/2017 mokslo metų pabaigos šventė.

 Renginį pradėjo mokyklos direktorė Evelina Norkienė. Ji tarė sveikinimo žodį ir demonstruodama skaidres trumpai apžvelgė mokyklos veiklą. Direktorė džiaugėsi, kad mokykla auga mokinių skaičiumi – 2016/2017 m.m. joje mokėsi 298 mokiniai: 69 muzikos skyriuje, 31 - dailės ir 198 – sporto. Beveik trečdalis visų Pagėgių savivaldybės bendrojo ugdymo mokinių lanko meno ir sporto mokyklą. Buvo pasidžiaugta aukštais mokinių pasiekimais savivaldybės, respublikiniuose ir tarptautiniuose renginiuose, gerais pažangumo, pamokų lankomumo bei baigiamųjų egzaminų išlaikymo rodikliais, sėkmingai vykdomomis muzikos ir tinklinio neformaliojo vaikų švietimo programomis, pagal kurias mokykloje mokosi 80 mokinių. Veiklos apžvalgos pabaigoje Evelina Norkienė visą mokyklos bendruomenę pakvietė į fizinio aktyvumo stovyklą, kuri vyks birželio 13-14 d. Mociškiuose.

 Pirmoji renginio dalis buvo skirta mokinių apdovanojimui mokyklos direktoriaus padėkos raštais. Jie buvo skirti už labai gerą mokymąsi, pamokų lankymą, aktyvią koncertinę, konkursinę bei varžybinę veiklą, aukštus sportinius pasiekimus. Buvo apdovanoti 92 mokyklos mokiniai. Apdovanojimus puošė mokyklos muzikos skyriaus mokinių pasirodymai. Scenoje dainavo solistai – Matas Sragauskas ir Liepa Rukštelytė, vaikų bei merginų vokaliniai ansambliai, pianinu skambino fortepijoninis duetas - Iveta Steponavičiūtė ir Kamilė Gudaitytė, grojo akordeonistų ansamblis, jaunių choras atliko kūrinį ,,Vyturys‘‘ iš Vakarų Lietuvos dainų šventės repertuaro, į kurią vyks birželio 11 d. Klaipėdoje. Scenos apačioje buvo demonstruojami dailės skyriaus absolventų baigiamieji darbai , kitų mokinių keramikos ir grafikos darbai.

 Antroji renginio dalis buvo skirta mokyklos baigimo pažymėjimų įteikimui. Mokinius pagerbti ir pažymėjimus įteikti atvyko Pagėgių savivaldybės švietimo skyriaus vedėja Virginija Sirvidienė. Neformaliojo vaikų švietimo pažymėjimai buvo įteikti 19 mokinių: 3 dailės skyriaus mokiniams, 6 muzikantams ir 10 sportininkų. Sveikinimo žodį visai mokyklos bendruomenei tarė Pagėgių savivaldybės administracijos direktorė Dainora Butvydienė. Absolventus sveikino tėveliai, mokytojai bei gausus būrys draugų. Tai tampa gražia mokyklos tradicija.

 Renginio pabaigoje tradiciškai žodis buvo suteiktas mokyklos absolventams. Sveikinimo žodžius bei dovaną mokyklai įteikė muzikos bei dailės skyriaus mokiniai. Didele staigmena visiems tapo sportininkų žodis - ,,dainuojantis krepšininkas‘‘ Rokas Serapinas atliko dainą ir išjudino visą salę. Šventė baigėsi bendra visų nuotrauka.

 Pagėgių meno ir sporto mokyklos informacija